CELEX: 32020R0426
Language: el
Date: 2020-03-19 00:00:00
Title: Εκτελεστικός κανονισμός (ΕΕ) 2020/426 της Επιτροπής της 19ης Μαρτίου 2020 σχετικά με την τροποποίηση του εκτελεστικού κανονισμού (ΕΕ) 2020/402 για την εξάρτηση της εξαγωγής ορισμένων προϊόντων από την προϋπόθεση της προσκόμισης άδειας εξαγωγής

20.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 84/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/426 ΤΗΣ ΕΠΙΤΡΟΠΗΣ
         της 19ης Μαρτίου 2020
         σχετικά με την τροποποίηση του εκτελεστικού κανονισμού (ΕΕ) 2020/402 για την εξάρτηση της εξαγωγής ορισμένων προϊόντων από την προϋπόθεση της προσκόμισης άδειας εξαγωγής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/479 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εξαγωγών (1), και ιδίως το άρθρο 5,
         Εκτιμώντας τα ακόλουθα:
         
                     (1)
                  
                  
                     Με τον εκτελεστικό κανονισμό (ΕΕ) 2020/402 της Επιτροπής (2), η Ευρωπαϊκή Επιτροπή εξήρτησε την εξαγωγή ορισμένου εξοπλισμού ατομικής προστασίας από την προσκόμιση άδειας εξαγωγής, δεδομένων της αυξανόμενης ζήτησης για τα εν λόγω προϊόντα στην Ευρωπαϊκή Ένωση και των συνακόλουθων ελλείψεων σε ορισμένα κράτη μέλη. Το εν λόγω σύστημα προηγούμενης αδειοδότησης αφορά εξαγωγές προς όλες τις τρίτες χώρες.
                  
               
                     (2)
                  
                  
                     Η ενιαία αγορά για τον ιατρικό εξοπλισμό και τον εξοπλισμό ατομικής προστασίας είναι στενά ολοκληρωμένη πέραν των ορίων της Ένωσης, όπως είναι και οι αξιακές αλυσίδες παραγωγής της και τα δίκτυα διανομής της. Αυτό ισχύει ιδίως για τα τέσσερα κράτη μέλη της Ευρωπαϊκής Ζώνης Ελεύθερων Συναλλαγών. Κατά συνέπεια, η εξάρτηση των εξαγωγών ορισμένου εξοπλισμού ατομικής προστασίας προς τις εν λόγω χώρες από τη χορήγηση άδειας εξαγωγής θα ήταν αντιπαραγωγική, δεδομένης της στενής ολοκλήρωσης των αξιακών αλυσίδων παραγωγής και των δικτύων διανομής, όταν ο εν λόγω εξοπλισμός αποτελεί ουσιώδες προϊόν, αναγκαίο για την πρόληψη της περαιτέρω εξάπλωσης της νόσου και τη διασφάλιση της υγείας του ιατρικού προσωπικού που είναι επιφορτισμένο με τη νοσηλεία των ασθενών που έχουν προσβληθεί. Ως εκ τούτου, είναι σκόπιμο να εξαιρεθούν οι εν λόγω χώρες από το πεδίο εφαρμογής του εκτελεστικού κανονισμού (ΕΕ) 2020/402.
                  
               
                     (3)
                  
                  
                     Ομοίως, είναι σκόπιμο να εξαιρεθούν από το πεδίο εφαρμογής του εκτελεστικού κανονισμού (ΕΕ) 2020/402 οι υπερπόντιες χώρες και εδάφη που απαριθμούνται στο παράρτημα II της συνθήκης, καθώς και οι Φερόες Νήσοι, η Ανδόρα, ο Άγιος Μαρίνος και η Πόλη του Βατικανού, δεδομένου ότι έχουν ιδιαίτερη εξάρτηση από τις μητροπολιτικές αλυσίδες εφοδιασμού των κρατών μελών με τα οποία συνδέονται ή από τις αλυσίδες εφοδιασμού γειτονικών κρατών μελών, αντίστοιχα.
                  
               
                     (4)
                  
                  
                     Οι αρχές των εξαιρούμενων χωρών και εδαφών θα πρέπει να παράσχουν επαρκείς εγγυήσεις ότι θα ελέγχουν τις εξαγωγές τους των εν λόγω προϊόντων, ώστε να αποφεύγεται η υπονόμευση του στόχου που επιδιώκεται με τον εκτελεστικό κανονισμό (ΕΕ) 2020/402. Η Επιτροπή θα πρέπει να παρακολουθεί στενά την πτυχή αυτή.
                  
               
                     (5)
                  
                  
                     Η εξαγωγή ορισμένων ποσοτήτων συγκεκριμένων προϊόντων μπορεί να επιτραπεί υπό ειδικές συνθήκες, όπως για την εξασφάλιση του εφοδιασμού των επιχειρήσεων έκτακτης ανάγκης ανθρωπιστικών οργανώσεων σε τρίτες χώρες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2020/402 τροποποιείται ως εξής:
            
                        1)
                     
                     
                        Στο άρθρο 1, προστίθεται η ακόλουθη παράγραφος 3:
                        
                           «3.   Οι εξαγωγές προς τη Νορβηγία, την Ισλανδία, το Λιχτενστάιν, την Ελβετία, καθώς και προς τις υπερπόντιες χώρες και εδάφη που απαριθμούνται στο παράρτημα II της Συνθήκης, αλλά και προς τις Φερόες Νήσους, την Ανδόρα, τον Άγιο Μαρίνο και την Πόλη του Βατικανού δεν υπόκεινται στα μέτρα που προβλέπονται στις παραγράφους 1 και 2.».
                        
                     
                  
                        2)
                     
                     
                        Στο άρθρο 2 παράγραφος 3, η τρίτη περίπτωση αντικαθίσταται από το ακόλουθο κείμενο:
                        
                                    «—
                                 
                                 
                                    απάντηση στις αιτήσεις συνδρομής που απευθύνονται και διεκπεραιώνονται από τον ΕΜΠΠ (ενωσιακό μηχανισμό πολιτικής προστασίας), από τρίτες χώρες ή από διεθνείς οργανισμούς και παροχή δυνατότητας εφοδιασμού με προμήθειες έκτακτης ανάγκης στο πλαίσιο της ανθρωπιστικής βοήθειας.».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 83 της 27.3.2015, σ. 34.
         
            (2)  Εκτελεστικός κανονισμός (ΕΕ) 2020/402 της Επιτροπής, της 14 Μαρτίου 2020, για την εξάρτηση της εξαγωγής ορισμένων προϊόντων από την προϋπόθεση της προσκόμισης άδειας εξαγωγής (ΕΕ L 77I της 15.3.2020, σ. 1).